Kunstenaars kan self besluit oor Ghoemas, sê Coleske | Netwerk24
Deur Werner Beukes 17 April 2019 18:50
Arnold ColeskeFoto: Verskaf
Arnold Coleske van die Coleske Artists-platemaatskappy sal nie aan kunstenaars voorskryf wie kykNET se Ghoema-toekenningsaand moet bywoon al dan nie.
Dié geleentheid waar kunstenaars, musiekgroepe, musikante, vervaardigers en liedjieskrywers van die Afrikaanse musiekbedryf vir hul werk vereer word, word Woensdagaand in die Sun Arena in Pretoria aangebied.
“Kunstenaars kan self besluit of hulle die geleentheid wil bywoon of wil boikot. Ek wil niemand voorsê of voorskryf oor wat om te doen nie. Daar sal niks teen enigiemand gehou word nie – en dit geld veral jonger kunstenaars wat blootstelling nodig het. “Ek gaan nie daar wees nie,” het Coleske Woensdag aan Netwerk24 gesê.
’n Herrie het vroeër losgebreek weens ’n versoek van die betaalkanaal MultiChoice dat die video van “Die Land” waarby die sanger Steve Hofmeyr betrokke is, nie vir ’n Ghoema-prys in aanmerking moet kom nie.
Volgens MultiChoice stem dié maatskappy nie saam met Hofmeyr se standpunte nie.
Lees ook: Regstreeks - Bekendes daag op by Ghoemas
As die benoeming vir die video nie teruggetrek word nie, sou MultiChoice sy borgskap van die geleentheid onttrek.
Heidi Edeling, uitvoerende hoofbeampte van die Ghoemas, sê hulle het toe daaroor gestem en besluit die benoeming van die lied moet onttrek word.
Die Coleske Artists-platemaatskappy het “Die Land” – met Hofmeyr, Bok van Blerk, Bobby van Jaarsveld, Jay en Ruhan du Toit van Touch of Class – vir die Ghoemas ingeskryf.
Ek dink mense is moeg daarvoor om voorgesê te word wat hulle mag doen en nie mag doen.
Benewens die bestuur van kunstenaars is die Coleske Artists-platemaatskappy ook verantwoordelik vir die produksies Afrikaans is Groot en Classics is Groot.
“Ek dink mense is moeg daarvoor om voorgesê te word wat hulle mag doen en nie mag doen. “Die land” is ’n liedjie van hoop wat versoening bring. Dit is ’n harde hou dat dit aan die lys van benoemings onttrek moes word,” het Coleske gesê.
Hennie Koortzen, uitvoerende hoof van die die radiostasie Pretoria FM, het Woensdag aangekondig die stasie gaan ’n splinternuwe glansgeleentheid skep waar Afrikaanse musiek en kunstenaars beloon kan word vir die bydrae wat hulle tot musiek en die kunste in sy geheel lewer.
“Dié nuwe Afrikaanse musiek-kompetisie het niks te doen met wat by die Ghoemas gebeur nie. Die beplanning is al ’n geruime tyd aan die gang. Vir ons gaan dit suiwer oor die erkenning van uitstekende Afrikaanse musiek met die fokus spesifiek op die gehalte daarvan,” het Koortzen gesê.
Die nuwe Afrikaanse toekenningsgeleentheid sal na verwagting in die tweede helfte van die jaar in Pretoria aangebied word.
Meer oor: Steve Hofmeyr | Ghoemas | Arnold Coleske | Multichoice
REGSTREEKS: Bekendes daag op by omstrede Ghoema-toekennings